CELEX: E2007C0660
Language: mt
Date: 2007-12-12 00:00:00
Title: Deċiżjoni tal-Awtorità ta’ Sorveljanza tal-EFTA Nru 660/07/COL tat- 12 ta' Diċembru 2007 dwar il-kumpens lill- kumpaniji Hurtigruten għal żieda fil-kontribuzzjonijiet tas-sigurtà soċjali (in-Norveġja)

25.2.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 48/19
            
         DEĊIŻJONI TAL-AWTORITÀ TA’ SORVELJANZA TAL-EFTA
   Nru 660/07/COL
   tat-12 ta' Diċembru 2007
   dwar il-kumpens lill-“kumpaniji Hurtigruten” għal żieda fil-kontribuzzjonijiet tas-sigurtà soċjali (in-Norveġja)
   L-AWTORITÀ TA' SORVELJANZA TAL-EFTA (1),
   Wara li kkunsidrat il-Ftehim taż-Żona Ekonomika Ewropea (2), b'mod partikolari l-Artikoli 59(2) u 61 sa 63, u l-Protokoll 26 tiegħu,
   Wara li kkunsidrat il-Ftehim bejn l-Istati tal-EFTA dwar l-Istabbiliment ta' Awtorità ta' Sorveljanza u Qorti tal-Ġustizzja (3), b'mod partikolari l-Artikolu 24 tiegħu,
   Wara li kkunsidrat l-Artikolu 1(2) fil-Parti I u l-Artikolu 14 fil-Parti II tal-Protokoll 3 għall-Ftehim dwar is-Sorveljanza u l-Qorti,
   Wara li kkunsidrat il-Linji ta' Gwida tal-Awtorità (4) dwar l-applikazzjoni u l-interpretazzjoni tal-Artikoli 61 u 62 tal-Ftehim taż-ŻEE, u b'mod partikolari l-kapitolu dwar l-għajnuna lit-trasport marittimu,
   Wara li kkunsidrat id-Deċiżjoni tal-Awtorità 417/01/COL tad-19 ta' Diċembru 2001 dwar kumpens għal servizzi ta' trasport marittimu skond il-“Ftehim ta' Hurtigruten” (5),
   Wara li kkunsidrat id-Deċiżjoni tal-Awtorità 172/02/COL tal-25 ta' Settembru 2002 biex ikunu proposti miżuri xierqa lin-Norveġja rigward l-għajnuna mill-Istat fil-forma ta' tassazzjoni tas-sigurtà soċjali reġjonalment differenzjata fuq min iħaddem,
   Wara li kkunsidrat id-Deċiżjoni tal-Awtorità 218/03/COL tat-12 ta' Novembru 2003 dwar perjodu tranżitorju ta' tliet snin fiż-Żoni 3 u 4 għall-kontribuzzjonijiet tas-sigurtà soċjali reġjonalment differenzjati,
   Wara li kkunsidrat id-Deċiżjoni tal-Kumitat Permanenti tal-Istati tal-EFTA Nru 2/2003/SC tal-1 ta' Lulju 2003 fejn kien deċiż li l-kontribuzzjonijiet tas-sigurtà soċjali reġjonalment differenzjati fiż-Żona 5 kienu kompatibbli mal-Ftehim taż-ŻEE minħabba ċirkostanzi eċċezzjonali f'dik iż-żona,
   Wara li kkunsidrat id-Deċiżjoni tal-Awtorità 215/05/COL tal-5 ta' Lulju 2006 biex jingħata bidu għal proċedura ta' investigazzjoni formali provduta fl-Artikolu 6 tal-Parti II tal-Protokoll 3 għall-Ftehim dwar is-Sorveljanza u l-Qorti,
   Wara li stiednet lill-partijiet interessati sabiex iressqu l-kummenti tagħhom skond dawk id-dispożizzjonijiet (6),
   Billi:
   I.   IL-FATTI
   
   1.   Il-proċedura
   
   Fit-2 ta’ Awissu 2004, l-Awtorità bagħtet talba għal informazzjoni lill-awtoritajiet Norveġiżi rigward ħlas lil Ofotens og Vesteraalens Dampskibsselskab ASA u Troms Fylkes Dampskibsselskap ASA (7) bħala kumpens minħabba l-bidliet fis-sistema differenzjata Norveġiża tas-sigurtà soċjali (Avveniment Nru 289240).
   L-awtoritajiet Norveġiżi wieġbu b’ittra mill-Ministeru tal-Kummerċ u tal-Industrija li kienet iġġib id-data tal-1 ta’ Settembru 2004, fejn għaddew ittra mill-Ministeru tat-Trasport u tal-Komunikazzjonijiet tal-istess data, li l-Awtorità rċeviet u reġistrat fl-1 ta’ Settembru 2004 (Avveniment Nru 291435).
   B’ittra li kienet iġġib id-data tat-12 ta’ Ottubru 2004, l-Awtorità talbet aktar informazzjoni (Avveniment Nru 294990). F’din l-ittra, id-Direttorat tal-Kompetizzjoni u tal-Għajnuna mill-Istat tal-Awtorità ddikjara l-fehma tiegħu li peress li l-miżura ma ġietx innotifikata lill-Awtorità imma mid-dehra diġà ġiet implimentata, il-ħlas kellu jitqies bħala għajnuna illegali fit-tifsira tal-Artikolu 1(f) fil-Parti II tal-Protokoll 3 għall-Ftehim dwar is-Sorveljanza u l-Qorti.
   L-awtoritajiet Norveġiżi wieġbu b’ittra mill-Missjoni Norveġiża għall-UE li kienet iġġib id-data tat-18 ta’ Novembru 2004, fejn għaddew ittra mingħand il-Ministeru tal-Modernizzazzjoni, li kienet iġġib id-data tas-17 ta’ Novembru 2004, u tal-Ministeru tat-Trasport u l-Komunikazzjonijiet, li kienet iġġib id-data tas-16 ta’ Novembru 2004. L-Awtorità rċeviet u reġistrat l-ittra fit-22 ta’ Novembru 2004 (Avveniment Nru 300326).
   B’ittra li kienet iġġib id-data tas-26 ta’ Ottubru 2005, id-Direttorat tal-Kompetizzjoni u tal-Għajnuna mill-Istat tal-Awtorità, informa lill-awtoritajiet Norveġiżi li kellu dubji dwar il-kompatibbiltà mal-funzjonament tal-Ftehim taż-ŻEE tal-ħlas lill-kumpaniji Hurtigruten (Avveniment Nru 329347).
   L-awtoritajiet Norveġiżi wieġbu b’ittra mingħand il-Missjoni Norveġiża għall-UE li kienet iġġib id-data tat-22 ta’ Diċembru 2005, fejn bagħtu ittri mingħand il-Ministeru tal-Modernizzazzjoni u mingħand il-Ministeru tat-Trasport u tal-Komunikazzjonijiet, it-tnejn li huma jġibu d-data tal-15 ta’ Diċembru 2005, li l-Awtorità rċeviet u reġistrat fit-3 ta’ Jannar 2006 (Avveniment Nru 355950).
   B’ittra li kienet iġġib id-data tad-9 ta’ Marzu 2006, l-Awtorità kkummentat dwar it-tweġiba Norveġiża (Avveniment Nru 364024). L-awtoritajiet Norveġiżi wieġbu b’ittra mingħand il-Missjoni Norveġiża għall-UE li kienet iġġib id-data tad-29 ta’ Marzu 2006, fejn bagħtu ittra mingħand il-Ministeru tal-Amministrazzjoni tal-Gvern u tar-Riforma, li kienet iġġib id-data tas-27 ta’ Marzu 2006, u mingħand il-Ministeru tat-Trasport u tal-Komunikazzjonijiet, li kienet iġġib id-data tal-24 ta’ Marzu 2006. L-Awtorità rċeviet u reġistrat l-ittra fit-30 ta’ Marzu 2006 (Avveniment Nru 368446).
   Bid-Deċiżjoni 215/06/COL tal-5 ta’ Lulju 2006, l-Awtorità ddeċidiet li tagħti bidu għall-proċedura ta’ investigazzjoni formali provduta fl-Artikolu 6 fil-Parti II tal-Protokoll 3 għall-Ftehim dwar is-Sorveljanza u l-Qorti. Il-Gvern tan-Norveġja kien mistieden jikkumenta dwar id-deċiżjoni. B’ittra li ġġib id-data tat-12 ta’ Ottubru 2006, l-awtoritajiet Norveġiżi ressqu l-kummenti tagħhom. L-Awtorità rċeviet u reġistrat l-ittra fit-13 ta’ Ottubru 2006 (Avveniment Nru 393258).
   Id-deċiżjoni tal-Awtorità li tagħti bidu għall-proċedura kienet ippubblikata f’Il-Ġurnal Uffiċjali tal-Unjoni Ewropea u fis-Suppliment taż-ŻEE tiegħu (8). L-Awtorità stiednet lill-partijiet interessati sabiex iressqu l-kummenti tagħhom. L-Awtorità ma rċeviet l-ebda kumment mingħand il-partijiet interessati.
   B’ittra li ġġib id-data tat-3 ta’ Diċembru 2007, li l-Awtorità rċeviet u reġistrat fl-istess data (Avveniment Nru 455223), l-Awtoritajiet Norveġiżi ressqu informazzjoni addizzjonali.
   2.   L-isfond
   
   Il-kumpaniji Hurtigruten kienu joperaw servizzi tat-trasport marittimu tul il-linja kostali Norveġiża minn Bergen sa Kirkenes.
   Mill-1 ta’ Jannar 2002 sal-31 ta’ Diċembru 2004, is-“servizz ta’ Hurtigruten” kien kopert mill-ftehim bejn l-awtoritajiet Norveġiżi u l-kumpaniji Hurtigruten li jikkonċerna t-tħaddim tas-servizzi marittimi tul il-kosta Norveġiża (9). Il-Ftehim ta’ Hurtigruten kien innotifikat mill-awtoritajiet Norveġiżi lill-Awtorità f’Lulju 2000 u ġie approvat mill-Awtorità fid-19 ta’ Diċembru 2001 (10).
   Skond il-Ftehim ta’ Hurtigruten, il-kumpaniji Hurtigruten kienu obbligati jżommu servizzi tat-trasport ta’ kuljum li jikkonsistu mit-trasport ikkombinat ta’ persuni u merkanzija bejn Bergen u Kirkenes skond pjan ta’ rotta fiss. Dan l-obbligu kien jimplika li l-kumpaniji Hurtigruten kienu joperaw bi 11-il bastiment u kienu jieqfu ta’ kuljum f’34 port tul il-kosta. Fl-2004, madwar 8 % tal-fatturat kien relatat mat-trasport tal-merkanzija, filwaqt li 92 % kien relatat mat-trasport tal-passiġġieri.
   Il-kumpaniji Hurtigruten kienu wkoll involuti f’attivitajiet kummerċjali ta’ negozju li ma kinux parti mis-servizz ta’ Hurtigruten, bħat-tħaddim ta’ laneċ ta’ veloċità għolja. Ir-rotot li kienu jinkludu s-servizz ta’ Hurtigruten minnhom infushom huma parzjalment kummerċjalment vijabbli, prinċipalment matul l-istaġun tas-Sajf. Madankollu, kien aċċettat li dawn ir-rotot, moqdija bil-frekwenza meħtieġa mill-Ftehim ta’ Hurtigruten, mhumiex kummerċjalment vijabbli matul l-istaġun tax-Xitwa.
   Fid-Deċiżjoni tal-2001 tagħha, l-Awtorità qieset li l-kumpens mogħti skond il-Ftehim ta’ Hurtigruten seta’ jitqies bħala kompatibbli mal-funzjonament tal-Ftehim taż-ŻEE peress li s-servizzi koperti minnu tqiesu bħala servizzi ta’ interess ekonomiku ġenerali u l-kundizzjonijiet stabbiliti fl-Artikolu 59(2) tal-Ftehim taż-ŻEE kienu ġew rispettati.
   Fil-25 ta’ Settembru 2002, l-Awtorità ddeċidiet li tipproponi miżuri xierqa lin-Norveġja rigward is-sistema Norveġiża li tikkonċerna l-kontribuzzjonijiet tas-sigurtà soċjali reġjonalment differenzjati (11). F’dik l-ittra, l-Awtorità proponiet li n-Noveġja għandha tieħu kwalunkwe miżura leġiżlattiva, amministrattiva u ta’ xort’oħra li tkun meħtieġa sabiex telimina l-għajnuna mill-Istat li tirriżulta mis-sistema tal-kontribuzzjonijiet tas-sigurtà soċjali reġjonalment differenzjati jew li tagħmel lil tali għajnuna kompatibbli mal-Ftehim taż-ŻEE b’effett mill-1 ta’ Jannar 2004. Madankollu, l-miżuri xierqa ddikjaraw ukoll li l-Awtorità tista’ taqbel ma’ data aktar tard jekk dan jitqies oġġettivament meħtieġ u ġustifikat mill-Awtorità sabiex titħalla tranżizzjoni xierqa għall-intrapriżi kkonċernata rigward is-sitwazzjoni aġġustata. Il-proposta sabiex ikunu adottati miżuri xierqa kienet aċċettata minn Norveġja fil-31 ta’ Ottubru 2002.
   Fit-12 ta’ Novembru 2003, l-Awtorità awtorizzat perjodu tranżitorju ta’ tliet snin għall-kontribuzzjonijiet tas-sigurtà soċjali reġjonalment differenzjati fiż-Żoni 3 u 4 sabiex ikun hemm ħruġ gradwali u mingħajr problemi mis-sistema (12).
   Matul il-Ħarifa tal-2003, il-Parlament Norveġiż adotta bidliet fis-sistema differenzjata tas-sigurtà soċjali li ġew implimentati fl-1 ta’ Jannar 2004. Il-bidliet wasslu għal spejjeż akbar tas-sigurtà soċjali għall-kumpaniji Hurtigruten. Parti miż-żjieda fl-ispejjeż, imma mhux iż-żieda kollha, kienet koperta mid-Deċiżjoni tal-Awtorità tat-12 ta’ Novembru 2003.
   It-Taqsima 10 tal-Ftehim ta’ Hurtigruten kienet tinkludi klawsola fejn iż-żewġ partijiet għall-Ftehim setgħu jagħtu bidu għal proċedura ta’ negozjar mill-ġdid fil-każ ta’ bidliet sostanzjali fil-premessi li fuqhom huwa bbażat il-Ftehim ta’ Hurtigruten. Il-Ftehim ta’ Hurtigruten intemm, kif kien previst, fil-31 ta’ Diċembru 2004. It-tħaddim tas-servizz għall-perjodu bejn l-1 ta’ Jannar 2005 u l-31 ta’ Diċembru 2012 kien is-suġġett ta’ proċedura ta’ appalt f’Ġunju 2004. Il-kumpaniji Hurtigruten rebħu l-appalt u f’Marzu amalgamaw sabiex jifformaw l-entità li bħalissa qed topera s-servizz, Hurtigruten ASA.
   3.   Deskrizzjoni tal-miżura
   
   Dan il-każ jikkonċerna ħlas lill-kumpaniji Hurtigruten li jinsab fil-Linja 70, Kapitolu 1330 (Særskilte transporttiltak) tal-Baġit tal-Istat Norveġiż tal-2004, fejn il-kumpaniji Hurtigruten għandhom jingħataw sa NOK 8.5 miljuni (madwar EUR 1.1 miljun) bħala kumpens minħabba l-bidliet fis-sistema differenzjata tas-sigurtà soċjali (13).
   Il-ħlas għandu jikkumpensa lill-kumpaniji Hurtigruten għal dik il-parti taż-żieda fil-kontribuzzjonijiet tas-sigurtà soċjali li ma ngħatax diġà kumpens għaliha minħabba l-iskema li tikkonċerna perjodu tranżitorju ta’ tliet snin, approvata mill-Awtorità fid-Deċiżjoni tagħha tat-12 ta’ Novembru 2003.
   Il-ħlas tal-kumpens mogħti lill-kumpaniji Hurtigruten kien maħsub biex jikkumpensa b’mod sħiħ iż-żieda fl-ispejjeż tas-sigurtà soċjali fl-2004. Ma saret l-ebda distinzjoni bejn il-parti tal-ispejjeż tas-sigurtà soċjali li għandhom x’jaqsmu mal-attivitajiet kummerċjali tal-kumpanija u dawk l-attivitajiet li jistgħu jitqiesu bħala servizz pubbliku fit-tifsira tal-Artikolu 59(2) tal-Ftehim taż-ŻEE.
   F’dan ir-rigward, fil-fatt fl-2004 tħallas ammont ta’ NOK 7.352 miljuni (madwar EUR 900 000) lill-kumpaniji Hurtigruten. Dan jikkorrispondi għaż-żieda fl-ispejjeż li saru mill-kumpaniji minħabba l-bidliet fis-sistema differenzjata tas-sigurtà soċjali.
   4.   Id-deċiżjoni biex jingħata bidu għall-proċedura ta’ investigazzjoni formali
   
   Fid-Deċiżjoni 215/06/COL tagħha li tagħti bidu għal proċedura ta’ investigazzjoni formali, l-Awtorità waslet għall-konklużjoni preliminari li l-kumpens għaż-żieda fil-kontribuzzjonijiet tas-sigurtà soċjali kien jikkostitwixxi għajnuna mill-Istati fit-tifsira tal-Artikolu 61(1) tal-Ftehim taż-ŻEE.
   L-Awtorità wriet id-dubji tagħha dwar jekk il-miżura ta’ appoġġ tal-Istat Norveġiż setgħetx tiġi dikjarata kompatibbli mal-funzjonament tal-Ftehim taż-ŻEE, u b’mod aktar speċifiku, jekk il-miżura ta’ għajnuna kinitx kompatibbli mal-Artikolu 59(2) tal-Ftehim taż-ŻEE. Dawn id-dubji kienu jikkonċernaw, b’mod partikolari, il-kwistjoni ta’ jekk l-għajnuna mogħtija kinitx meħtieġa biex il-kumpaniji Hurtigruten ikunu jistgħu jissodisfaw l-obbligi ta’ servizz pubbliku tagħhom.
   5.   Il-kummenti mill-awtoritajiet Norveġiżi
   
   L-awtoritajiet Norveġiżi huma tal-fehma li l-kumpens kien fil-limiti tal-kumpens awtorizzat mill-Awtorità fid-Deċiżjoni tal-2001 tagħha u għalhekk għandu jiġi klassifikat bħala “għajnuna eżistenti” skond id-definizzjoni tal-Artikolu 1(b)(ii) fil-Parti II tal-Protokoll 3 għall-Ftehim dwar is-Sorveljanza u l-Qorti.
   L-awtoritajiet Norveġiżi jqisu li l-ħlas huwa kopert mill-Ftehim ta’ Hurtigruten fis-seħħ fiż-żmien meta ngħata l-ħlas. F’dan ir-rigward, huma jistrieħu fuq it-Taqsima tal-Ftehim ta’ Hurtigruten, klawsola fejn iż-żewġ partijiet għall-Ftehim ta’ Hurtigruten jistgħu jitolbu negozjar mill-ġdid fil-każ ta’ bidliet sostanzjali fil-premessi li fuqhom kien ibbażat il-Ftehim ta’ Hurtigruten. L-awtoritajiet Norveġiżi jiddikjaraw li huma jqisu l-bidliet fis-sistema differenzjata tas-sigurtà soċjali bħala li jissodisfaw dan il-kriterju. Ma setgħux jiġu previsti mill-kumpaniji Hurtigruten. Bħala riżultat tan-negozjati mal-kumpaniji, il-kumpens għal dawk l-ispejjeż kien iffissat għal NOK 7.352 miljuni għall-2004, jiġifieri ż-żieda effettiva fl-ispejjeż minħabba l-bidliet fis-sistema tas-sigurtà soċjali. Il-fini tal-kumpens għall-emendi għall-iskema tas-sigurtà soċjali, skond l-awtoritajiet Norveġiżi, kien li jkun żgurat l-istatus quo rigward il-livell miftiehem tat-trasport tul il-linja kostali Norveġiża, billi l-kumpaniji Hurtigruten jingħataw il-possibbiltà li jkomplu jwettqu l-obbligu ta’ servizz pubbliku li ġie fdat lilhom fil-Ftehim.
   L-awtoritajiet Norveġiżi huma tal-fehma li t-Taqsima 10 tal-Ftehim ta’ Hurtigruten tikkostitwixxi bażi legali għan-negozjar mill-ġdid tal-Ftehim u li l-klawsola kienet rikonxxuta mill-Awtorità fid-Deċiżjoni tal-2001 tagħha. Fuq din il-bażi, il-kumpens għal żieda fil-kontribuzzjonijiet tas-sigurtà soċjali, skond l-awtoritajiet Norveġiżi, m’għandux jikkostitwixxi għajnuna ġdida sakemm dak il-kumpens ikun kompatibbli mad-dispożizzjonijiet dwar l-għajnuna mill-Istat tal-Ftehim taż-ŻEE.
   Rigward il-kompatibbiltà tal-għajnuna, l-awtoritajiet Norveġiżi qed isostnu li l-kumpens għall-bidliet fl-iskema tas-sigurtà soċjali ngħata lill-kumpaniji Hurtigruten sabiex jinżamm l-istandard tat-trasport iffissat mill-Parlament Norveġiż. Mingħajr il-kumpens, l-istandard tal-obbligi ta’ servizz pubbliku fdati lill-kumpaniji kien jonqos; jew bl-applikazzjoni ta’ nollijiet ogħla jew bit-tnaqqis fil-frekwenza tas-servizzi. F’dan l-isfond, l-awtoritajiet Norveġiżi jqisu l-kumpens bħala meħtieġ.
   L-awtoritajiet Norveġiżi jirreferu għat-Taqsima 1 tal-Ftehim ta’ Hurtigruten fejn parti sostanzjali tal-profitti ġenerati mill-kumpaniji Hurtigruten fl-istaġun tas-Sajf għandha tintuża sabiex tkun iffinanzjata attività li ma tħallix profitt fl-istaġun tax-Xitwa. B’hekk, il-kumpens ta’ servizz pubbliku għandu jkun ikkalkulat fuq il-bażi tal-profitabbiltà matul is-sena kollha. L-awtoritajiet Norveġiżi huma tal-fehma li l-Awtorità, billi aċċettat l-prinċipju stabbilit fit-Taqsima 1 tal-Ftehim ta’ Hurtigruten, aċċettat il-fatt li ma ssir l-ebda separazzjoni ċara bejn is-servizzi kummerċjali u dawk mhux kummerċjali tal-kumpaniji Hurtigruten. Skond l-awtoritajiet Norveġiżi, is-sistema tat-trasferiment tal-profitti mill-istaġun li jħalli l-profitt għal dak li ma jħallix jagħti lill-Kumpaniji Hurtigruten żvantaġġ meta paragunati ma’ intrapriżi oħra li jipprovdu servizzi marittimi, peress li żiedet ir-riskju li l-kumpaniji l-oħra jieħdu l-aħjar fl-istaġun li jħalli l-profitti. Dan ir-riskju żdied aktar minħabba l-bidliet fl-iskema tas-sigurtà soċjali, u l-awtoritajiet Norveġiżi jqisuha leġittima li jpattu għal dan billi jżidu l-kumpens.
   Barra minn hekk, l-awtoritajiet Norveġiżi huma tal-fehma li s-separazzjoni bejn is-servizzi li jħallu profitt u dawk li ma jħallux mhix deċiżiva meta s-sussidju trasversali huwa daqstant b’appoġġ għas-servizzi li ma jħallux profitt, bħal f’dan il-każ. F’dan ir-rigward, l-awtoritajiet Norveġiżi jirreferu għar-rapport annwali tal-kumpaniji Hurtigruten għall-2004 u għar-riżultati ta’ kull xahar, fejn ix-xhur tax-Xitwa, wara li kien inkluż il-kumpens ta’ servizz pubbliku, kellhom defiċit ta’ madwar NOK 211 miljun. Id-defiċit totali kien ta’ madwar NOK 45 miljun. Barra minn hekk, l-awtoritajiet Norveġiżi jenfasizzaw li l-kumpens mogħti għall-2004 ma jbiddilx il-fatt li s-servizzi kummerċjali koperti mill-Ftehim ta’ Hurtigruten jappoġġjaw l-attivitajiet konnessi mal-obbligu ta’ servizz pubbliku tal-kumpaniji Hurtigruten.
   Fl-aħħarnett, l-awtoritajiet Norveġiżi jirreferu għall-fatt li, wara l-proċedura ta’ appalt fl-2004, il-kumpens annwali medju għall-perjodu bejn l-1 ta’ Jannar 2005 - l-31 ta’ Diċembru 2012 huwa ta’ NOK 237.5 miljun, u b’hekk ferm ogħla milli kien għall-perjodu bejn l-1 ta’ Jannar 2002 u l-31 ta’ Diċembru 2004. Skond l-awtoritajiet Norveġiżi dan juri li l-livell ta’ kumpens fl- 2004 kien meħtieġ u ma kienx sproporzjonat.
   Bħala argument addizzjonali, l-awtoritajiet Norveġiżi jsostnu li l-NOK 4.29 miljuni tal-kumpens mogħti huma relatati maż-żieda fil-kontribuzzjonijiet tas-sigurtà soċjali għall-istaġun tax-Xitwa filwaqt li t-NOK 3.06 miljun li jifdal jikkostitwixxu kumpens addizzjonali ta’ servizz pubbliku għall-istess staġun bħall-obbligu ta’ servizz pubbliku rriżulta li jinvolvi aktar spejjeż għall-kumpaniji Hurtigruten milli kien mistenni miż-żewġ partijiet għall-Ftehim ta’ Hurtigruten. Il-Ministeru tat-Trasport u tal-Komunikazzjonijiet huwa ta’ din il-fehma, minkejja l-fatt li l-Baġit tal-Istat għall-2004 irrefera għall-kumpens bħala “kumpens possibbli bħala konsegwenza tal-emendi għas-sistema li tikkonċerna kontribuzzjonijiet differenzjati tas-sigurtà soċjali.” (14). Skond l-awtoritajiet Norveġiżi, l-isem mogħti lill-kontribuzzjonijiet fil-Baġit tal-Istat m’għandux ikun deċiżiv meta tiġi valutata l-legalità tal-kumpens.
   II.   IL-VALUTAZZJONI
   
   1.   Il-preżenza tal-għajnuna mill-Istat fit-tifsira tal-Artikolu 61(1) tal-Ftehim taż-ŻEE
   
   L-Artikolu 61(1) tal-Ftehim taż-ŻEE jipprovdi dan li ġej:
   
      “Għajr kif ipprovdut mod ieħor f’dan il-Ftehim, kwalunkwe għajnuna mogħtija minn Stati Membri KE, minn Stati EFTA jew permezz ta’ riżorsi tal-Istat fi kwalunkwe forma li tgħawweġ jew thedded li tgħawweġ il-kompetizzjoni billi tiffavorixxi ċerti intrapriżi jew il-produzzjoni ta’ ċerti oġġetti, sakemm taffettwa l-kummerċ bejn il-Partijiet Kontraenti, għandha tkun inkompatibbli mal-funzjonament ta’ dan il-Ftehim.”
   
   Il-kumpens mogħti lill-kumpaniji Hurtigruten għaż-żieda fil-kontribuzzjonijiet tas-sigurtà soċjali jiġi finanzjat direttament permezz ta’ allokazzjoni baġitarja u b’hekk jingħata mill-Istat. Barra minn hekk, il-kumpens jeħles lill-kumpaniji mill-ħlasijiet tas-sigurtà soċjali li normalment ikollhom joħorġu fl-andament ordinarju tan-negozju, u b’hekk isaħħaħ il-pożizzjonijiet ta’ dawn l-intrapriżi meta paragunati ma’ intrapriżi oħra involuti f’kummerċ fi ħdan iż-ŻEE. Barra minn hekk, il-kumpaniji Hurtigruten huma attivi fis-swieq għat-trasport tal-passiġġieri u tal-merkanzija u fis-suq turistiku, b’mod partikolari billi joffru kruwżis/vjaġġi bir-ritorn tul il-kosta Norveġiża. Is-servizz ta’ Hurtigruten, sa ċertu punt, jiġbed lit-turisti barranin, u l-kumpaniji Hurtigruten b’hekk jikkompetu ma’ intrapriżi oħra li joffru servizzi simili ħalli jiġbdu lil dawn il-klijenti. Il-kumpens mogħti lill-kumpaniji Hurtigruten għalhekk jista’ jkollu effett fuq il-kompetizzjoni f’dawn is-swieq u jista’ jaffetwa l-kummerċ bejn il-Partijiet Kontraenti għall-Ftehim taż-ŻEE.
   L-Awtorità b’hekk tqis li l-ħlas ta’ NOK 7.352 miljuni (madwar EUR 900 000) lill-kumpaniji Hurtigruten jikkostitwixxi għajnuna mill-Istat fit-tifsira tal-Artikolu 61(1) tal-Ftehim taż-ŻEE.
   2.   Għajnuna ġdida jew eżistenti
   
   Skond l-Artikolu 1(c) fil-Parti II tal-Protokoll 3 għall-Ftehim dwar is-Sorveljanza u l-Qorti, “għajnuna ġdida” għandha tfisser “kull għajnuna, jiġifieri, skemi ta' għajnuna u għajnuna individwali, li m'hijiex għajnuna eżistenti, li jinkludu tibdil lill-għajnuna eżistenti”.
   Fid-Deċiżjoni tal-2001 tagħha, l-Awtorità qieset li l-kumpens mogħti lill-kumpaniji Hurtigruten skond il-Ftehim ta’ Hurtigruten jista’ jitqies bħala kompatibbli mal-funzjonament tal-Ftehim taż-ŻEE peress li s-servizzi koperti minnu tqiesu bħala servizzi ta’ interess ekonomiku ġenerali u l-kundizzjonijiet stabbiliti fl-Artikolu 59(2) ŻEE kienu ġew rispettati.
   L-għajnuna li kienet approvata mill-Awtorità hija għajnuna eżistenti. Madankollu, fl-2004, l-awtoritajiet Norveġiżi taw NOK 7.352 miljuni addizzjonali lill-kumpaniji Hurtigruten. L-għajnuna ngħatat bħala kumpens lill-kumpaniji għaż-żieda fil-kontribuzzjonijiet tas-sigurtà soċjali fl-2004, u ma kinitx parti mill-għajnuna lill-kumpaniji Hurtigruten awtorizzata mid-Deċiżjoni tal-2001 tal-Awtorità.
   L-awtoritajiet Norveġiżi qed jargumentaw li l-kumpens kien skond id-Deċiżjoni tal-2001 tal-Awtorità, peress li t-Taqsima 10 tal-Ftehim ta’ Hurtigruten kienet tinkludi klawsola fejn iż-żewġ partijiet għall-Ftehim ta’ Hurtigruten jistgħu jibdew proċedura ta’ negozjar mill-ġdid fil-każ ta’ bidliet sostanzjali fil-premessi li fuqhom huwa bbażat il-Ftehim ta’ Hurtigruten. L-awtoritajiet Norveġiżi ddikjaraw li huma jqisu l-bidliet fis-sistema differenzjata tas-sigurtà soċjali bħala li jikkostitwixxu bidla sostanzjali. Skond l-awtoritajiet Norveġiżi, għaldaqstant il-kumpens jista’ jitqies bħala għajnuna eżistenti.
   L-Awtorità tixtieq tiġbed l-attenzjoni għall-fatt li, skond il-Ftehim ta’ Hurtigruten kien ġie approvat mill-Awtorità kumpens annwali ta’ NOK 170 miljun, espress fi prezzijiet tal-1999. B’kuntrast id-deċiżjoni tal-Awtorità ma kelliex x’taqsam mat-Taqsima 10 tal-Ftehim ta’ Hurtigruten bħala tali, u xejn fid-Deċiżjoni tal-Awtorità ma kien jissuġġerixxi li kwalunkwe emenda futura għall-Ftehim ta’ Hurtigruten ibbażata fuq din il-kawżola, kif argumentaw l-awtoritajiet Norveġiżi, kellha awtomatikament titqies bħala li hija konformi mad-dispożizzjonijiet dwar l-għajnuna mill-Istat tal-Ftehim taż-ŻEE.
   It-Taqsima 10 tal-Ftehim sempliċement tagħti lok għall-possibbiltà li jiġi emendat il-kuntratt minħabba bidliet sostanzjali mhux previsti fiċ-ċirkostanzi. Ma tippreskrivix żieda awtomatika fil-kumpens għall-kumpaniji Hurtigruten fil-każ ta’ żieda fl-ispejjeż, imma sempliċement tiftaħ il-possibbiltà biex iż-żewġ partijiet għall-Ftehim ta’ Hurtigruten jitolbu proċedura ta’ negozjar mill-ġdid mingħajr il-preskrizzjoni tar-riżultat ta’ tali negozjati mill-ġdid. Barra minn hekk, id-dispożizzjoni ma ssemmix espliċitament iż-żieda fl-ispejjeż bħala riżultat ta’ żieda fit-taxxi bħala raġuni għal negozjar mill-ġdid, inqas u inqas bħala fatt li jeħtieġ aġġustament awtomatiku tal-ftehim bl-ammont eżatt li ġej miż-żieda fit-taxxi. Bidla fis-sitwazzjoni fiskali ta’ parti kontraenti waħda normalment ma tkunx fattur li l-parti l-oħra tkun obbligata tbati. B’hekk, anki jekk il-Ftehim ta’ Hurtigruten oriġinali fl-intier tiegħu kien notifikat lill-Awtorità fl-2000 u kien approvat fl-2001, l-Awtorità ma setgħetx raġonevolament tkun mistennija li tipprevedi l-effetti kollha possibbli tad-dispożizzjoni, u s-skiet tal-Awtorità dwar id-dispożizzjoni fid-Deċiżjoni tal-2001 tagħha ma jistax jitqies li jimplika li l-użi kollha tad-dispożizzjoni minn dak il-waqt ’il quddiem kienu awtomatikament aċċettabbli mill-perspettiva tal-għajnuna mill-Istat.
   Hija l-fehma tal-Awtorità li l-eżistenza tad-dispożizzjoni kuntrattwali jeħtieġ li tkun distinta mill-kwistjoni separata ta’ jekk l-adattament mil-ġdid magħżul jikkonformax mal-Ftehim taż-ŻEE, u b’mod partikolari mad-dispożizzjonijiet dwar l-għajnuna mill-Istat. Kull kwistjoni jeħtieġ li tiġi valutata fuq il-merti tagħha stess għal kull każ ta’ adattament mill-ġdid u biss l-ewwel kwistjoni għandha x’taqsam ma’ jekk l-għajnuna hiex ġdida jew eżistenti.
   L-Awtorità tosserva li bħala riżultat taż-żieda fl-ispejjeż tas-sigurtà soċjali, fl-2004 ingħataw NOK 7.352 miljuni addizzjonali lill-kumpaniji Hurtigruten. Dan kien jirrappreżenta żieda, u għalhekk anki bidla, fl-għajnuna mill-Istat lill-kumpaniji Hurtigruten li kienet awtorizzata mid-Deċiżjoni tal-2001 tal-Awtorità. B’hekk l-Awtorità tqis l-għajnuna bħala għajnuna ġdida fit-tifsira tal-Artikolu 1(c) fil-Parti II tal-Protokoll 3 għall-Ftehim dwar is-Sorveljanza u l-Qorti.
   3.   Ir-rekwiżiti proċedurali
   
   Skond l-Artikolu 1(3) fil-Parti I tal-Protokoll 3 għall-Ftehim dwar is-Sorveljanza u l-Qorti, “l-Awtorità ta’ Sorveljanza tal-EFTA għandha tiġi informata, fi żmien biżżejjed biex tkun tista’ tressaq il-kummenti tagħha, bi kwalunkwe pjan biex tingħata jew tinbidel għajnuna […]. L-Istat ikkonċernat m’għandux jimplimenta l-miżuri proposti tiegħu sakemm il-proċedura ma tirriżultax f’deċiżjoni finali”.
   Kif ġie ddikjarat aktar ’il fuq, l-Awtorità tqis l-għajnuna lill-kumpaniji Hurtigruten bħala għajnuna ġdida fit-tifsira tal-Artikolu 1(c) fil-Parti II tal-Protokoll 3 għall-Ftehim dwar is-Sorveljanza u l-Qorti. Dan jimplika li l-kumpens għandu jkun ġie notifikat lill-Awtorità, skond l-Artikolu 1(3) fil-Parti I u l-Artikolu 2 fil-Parti II tal-Protokoll 3 għall-Ftehim dwar is-Sorveljanza u l-Qorti, u m’għandux ikun ġie implimentat ħlief jekk u sakemm l-Awtorità ma tkunx approvat il-kumpens. Madankollu, l-awtoritajiet Norveġiżi ddeċidew li jagħtu l-kumpens mingħajr ma jqisu dak l-obbligu. Il-kumpens għalhekk jitqies bħala “għajnuna illegali” fit-tifsira tal-Artikolu 1(f) fil-Parti II tal-Protokoll 3 għall-Ftehim dwar is-Sorveljanza u l-Qorti.
   4.   Il-kompatibbiltà tal-għajnuna
   
   4.1.   Introduzzjoni
   
   L-għajnuna diretta bil-għan li jkun kopert it-telf operattiv, b’mod ġenerali, mhix kompatibbli mal-funzjonament tal-Ftehim taż-ŻEE. Peress li ż-żieda fil-kumpens mogħtija lill-kumpaniji Hurtigruten tkopri spejjeż li jikkonċernaw il-ħidma ta’ kuljum tas-servizz ta’ Hurtigruten, dan il-ħlas għandu jitqies bħala għajnuna operattiva. Tali għajnuna operattiva tista’ tiġi approvata, eċċezzjonalment, jekk jiġu sodisfatti l-kundizzjonijiet stabbiliti fid-dispożizzjonijiet ta’ deroga tal-Ftehim taż-ŻEE are fulfilled.
   Fid-Deċiżjoni tal-2001, l-Awtorità kienet tal-fehma li l-għajnuna lill-kumpaniji Hurtigruten ma kinitx tikkwalifika għal eżenzjoni mill-projbizzjoni ġenerali tal-għajnuna mill-Istat fl-Artikolu 61(1) tal-Ftehim taż-ŻEE fuq il-bażi tal-Artikolu 61(2) jew (3) tal-Ftehim taż-ŻEE. Madankollu, l-Awtorità kkonkludiet li l-għajnuna kienet kompatibbli mal-funzjonament tal-Ftehim taż-ŻEE fuq il-bażi li l-kundizzjonijiet stabbiliti fl-Artikolu 59(2) tal-Ftehim taż-ŻEE kienu ġew rispettati.
   Fid-deċiżjoni biex f’dan il-każ jingħata bidu għall-proċedura ta’ investigazzjoni formali, l-Awtorità wriet dubji dwar il-kompatibbiltà mal-Artikolu 59(2) tal-Ftehim taż-ŻEE taż-żieda fl-għajnuna mogħtija lill-kumpaniji Hurtigruten.
   Matul l-investigazzjoni, l-Awtorità ġibdet il-konklużjoni li l-kompatibbiltà tal-għajnuna mogħtija lill-kumpaniji Hurtigruten bħala kumpens għall-ispejjeż addizzjonali li rriżultaw mill-bidliet fis-sistema tas-sigurtà soċjali l-ewwel trid tiġi valutata fuq il-bażi tal-Artikolu 61(3)(c) tal-Ftehim taż-ŻEE.
   4.2.   Il-bażi legali għall-valutazzjoni tal-kompatibbiltà
   
   L-Artikolu 61(3)(c) tal-Ftehim taż-ŻEE jipprovdi li l-għajnuna tista’ titqies bħala kompatibbli mal-funzjonament tal-Ftehim taż-ŻEE jekk il-fini tagħha huwa li tiffaċilita l-iżvilupp ta’ ċerti attivitajiet ekonomiċi, fejn tali għajnuna ma taffetwax ħażin il-kundizzjonijiet kummerċjali bejn il-Partijiet Kontraenti sa punt li jkun kontra l-interess komuni. L-Awtorità ħarġet linji ta’ gwida għall-applikazzjoni tal-Artikolu 61(3)(c) tal-Ftehim taż-ŻEE rigward l-għajnuna mill-Istat lit-trasport marittimu (minn hawn ’il quddiem se jissejħu l-“Linji ta’ Gwida dwar it-Trasport Marittimu”).
   It-Taqsima 3.2 tal-Linji ta’ Gwida dwar it-Trasport Marittimu titratta l-għajnuna mill-Istat għal spejjeż relatati max-xogħol. Skond il-paragrafu 1 tat-Taqsima 3.2, il-miżuri ta’ appoġġ għas-settur marittimu għandu jkollhom l-għan primarjament li jnaqqsu spejjeż u piżijiet fiskali u ta’ xort’oħra li jkollhom is-sidien tal-bastimenti taż-ŻEE u l-baħħara taż-ŻEE għal livelli skond in-normi dinjija.
   Skond il-paragrafu 2 ta’ dik it-Taqsima, l-azzjoni li ġejja dwar l-ispejjeż tal-impjieg m’għandhiex tkun permessa għall-kumpaniji tal-bastimenti taż-ŻEE:
   
               —
            
            
               rati mnaqqsa ta’ kontribuzzjonijiet għall-ħarsien soċjali tal-baħħara taż-ŻEE impjegati abbord bastimenti reġistrati fi Stat taż-ŻEE,
            
         
               —
            
            
               rati mnaqqsa tat-taxxa fuq id-dħul għall-baħħara taż-ŻEE abbord bastimenti reġistrati fi Stat taż-ŻEE.
            
         Għall-finijiet ta’ dak li ngħad aktar ’il fuq, “baħħara taż-ŻEE” qed tiġi definita bħala:
   
               —
            
            
               ċittadini tal-Istati taż-ŻEE, fil-każ ta’ baħħara li jaħdmu abbord bastimenti (inklużi l-laneċ ro-ro (15)) li jipprovdu servizzi skedati għall-passiġġieri bejn il-portijiet taż-ŻEE;
            
         
               —
            
            
               il-baħħara kollha li jistgħu jiġu intaxxati u/jew li jridu jħallsu l-kontribuzzjonijiet tas-sigurtà soċjali fi Stat taż-ŻEE, fil-każijiet l-oħra kollha.
            
         Il-paragrafu 3 jkompli billi jiċċara li wħud mill-Istati taż-ŻEE, għal raġunijiet fiskali interni, jistgħu jippreferu li ma japplikawx rati mnaqqsa kif issemma aktar ’il fuq, imma minflok jirrimborsaw lis-sidien tal-bastimenti – b’mod parzjali jew sħiħ – għall-ispejjeż li jirriżultaw minn dawn l-imposti (levies). Tali metodu ġeneralment jista’ jitqies bħala ekwivalenti għas-sistema tar-rati mnaqqsa kif ġiet deskritta aktar ’il fuq, sakemm ikun hemm konnessjoni ċara ma’ dawn l-imposti, ma jkun hemm l-ebda element ta’ kumpens żejjed, u li s-sistema tkun trasparenti u ma tkunx miftuħa għal abbuż.
   4.3.   Il-valutazzjoni
   
   Kif ġie deskritt fit-Taqsima I.3 t’aktar ’il fuq, lill-kumpaniji Hurtigruten ngħatawlhom NOK 7.352 miljuni (madwar EUR 900 000) sabiex ikunu kumpensati għaż-żieda fl-ispejjeż tagħhom b’relazzjoni għall-kontribuzzjonijiet tas-sigurtà soċjali għas-sena 2004. Skond il-Baġit tal-Istat għall-2004, din l-għotja lill-kumpaniji Hurtigruten kienet tikkonsisti minn kumpens “bħala konsegwenza tal-emendi għas-sistema li tikkonċerna l-kontribuzzjonijiet differenzjati tas-sigurtà soċjali” (16).
   Minn dak li ngħad aktar ’il fuq jirriżulta li l-għajnuna ngħatat lill-kumpaniji Hurtigruten sabiex ikunu rimborsati għaż-żieda fil-kontribuzzjonijiet tas-sigurtà soċjali li għamlu fl-2004. B’hekk l-għajnuna mogħtija trid titqies bħala rimbors għall-kontribuzzjonijiet tas-sigurtà soċjali għall-ħarsien soċjali tal-baħħara skond il-paragrafi 2 u 3 tat-Taqsima 3.2 tal-Linji ta’ Gwida dwar it-Trasport Marittimu.
   Il-paragrafu 2 tat-Taqsima 3.2 tal-Linji ta’ Gwida Marittimi jippermetti biss għajnuna fil-forma ta’ rati mnaqqsa ta’ kontribuzzjonijiet għall-ħarsien soċjali tal-baħħara taż-ŻEE impjegati abbord bastimenti reġistrati fi Stat taż-ŻEE.
   L-awtoritajiet Norveġiżi kkonfermaw li l-bastimenti kollha li jintużaw għas-servizz ta’ Hurtigruten fl-2004 kienu reġistrati fin-Norveġja. Għaldaqstant, l-Awtorità tqis li l-kundizzjoni tar-reġistrazzjoni ġiet sodisfatta.
   Rigward il-kundizzjoni li l-ħarsien soċjali jrid ikun għall-“baħħara taż-ŻEE”, din l-espressjoni tiġi definita bħala jew ċittadini tal-Istati taż-ŻEE, fil-każ tal-baħħara li jaħdmu abbord bastimenti (inklużi l-laneċ ro-ro) li jipprovdu servizzi skedati għall-passiġġieri bejn il-portijiet taż-ŻEE jew il-baħħara kollha li jistgħu jiġu intaxxati u/jew li jridu jħallsu l-kontribuzzjonijiet tas-sigurtà soċjali fi Stat taż-ŻEE, fil-każi l-oħra kollha.
   Fil-Ftehim ta’ Hurtigruten, is-servizz ta’ Hurtigruten kien deskritt bħala servizzi ta’ trasport ikkombinat ta’ passiġġieri u ta’ merkanzija bejn Bergen u Kirkenes. Skond l-informazzjoni mressqa mill-awtoritajiet Norveġiżi, madwar 92 % tal-fatturat tal-kumpaniji Hurtigruten għall-2004 kien relatat mat-trasport tal-passiġġieri, filwaqt li madwar 8 % kien relatat mat-trasport tal-merkanzija. Uħud mill-bastimenti ta’ Hurtigruten kellhom faċilitajiet li permezz tagħhom il-karozzi tal-passiġġieri setgħu jirrolljaw fuq u jirroljaw isfel mill-bastiment. Madankollu, ma kienx possibbli li l-vetturi kummerċjali (loris, trejlers, eċċ.) jirroljaw fuq u jirroljaw isfel mill-bastimenti. Barra minn hekk, is-servizz ta’ Hurtigruten, kif ġie spjegat fit-Taqsima I.2 t’aktar ’il fuq, kien jipprovdi servizzi skedati ta’ trasport tul il-kosta Norveġiża, u b’hekk fi ħdan iż-ŻEE.
   Fuq din il-bażi, l-Awtorità tqis li l-bastimenti tal-kumpaniji Hurtigruten iridu jitqiesu bħala li jaqgħu taħt l-ewwel definizzjoni alternattiva, jiġifieri bastimenti li jipprovdu servizzi skedati għall-passiġġieri bejn il-portijiet taż-ŻEE. Dan jimplika li l-kumpens għal żieda fil-kontribuzzjonijiet tas-sigurtà soċjali mogħtija lill-kumpaniji Hurtigruten hija kompatibbli biss mat-Taqsima 3.2 tal-Linji ta’ Gwida dwar it-Trasport Marittimu sakemm il-kumpens ingħata rigward il-baħħara li kienu ċittadini ta’ Stat taż-ŻEE.
   L-awtoritajiet Norveġiżi provdew informazzjoni li tgħid li l-impjegati kollha tal-bastimenti li kienu jintużaw għas-servizz ta’ Hurtigruten fl-2004 kienu ċittadini ta’ Stat taż-ŻEE.
   Fil-Baġit tal-Istat kien iddikjarat espliċitament li l-għajnuna addizzjonali lill-kumpaniji Hurtigruten ngħatat sabiex ikunu koperti spejjeż addizzjonali tas-sigurtà soċjali għall-kumpaniji. Għalhekk, kien hemm konnessjoni ċara bejn l-għotja u l-bidliet fis-sigurtà soċjali. Barra minn hekk, id-daqs tal-għotja jikkorrispondi eżattament għaż-żieda fl-ispejjeż tas-sigurtà soċjali tal-kumpaniji. Kif se jintwera aktar ’l isfel fit-Taqsima II.4.4, l-għotja ma kienet timplika l-ebda kumpens żejjed. Fl-aħħarnett, l-għajnuna kienet ħlas ta’ darba li tħabbar fil-Baġit tal-Istat. B’hekk, l-għajnuna ngħatat b’mod li kien trasparenti u li ma kienx miftuħ għal abbuż. Għaldaqstant, il-kundizzjonijiet biex ir-rimbors tal-ħlasijiet tas-sigurtà soċjali jitqies bħala ekwivalenti għal sistema ta’ rati mnaqqsa għall-kontribuzzjonijiet ġew sodisfatti.
   Fuq din il-bażi, l-Awtorità tikkonkludi li l-għajnuna mogħtija lill-kumpaniji Hurtigruten għal żieda fil-kontribuzzjonijiet tas-sigurtà soċjali fl-2004 hija konformi mat-Taqsima 3.2 tal-Linji ta’ Gwida dwar it-Trasport Marittimu.
   4.4.   Il-kumpens żejjed u l-akkumulazzjoni
   
   Skond il-paragrafu 2 tat-Taqsima 11 tal-Linji ta’ Gwida dwar it-Trasport Marittimu, jista’ jingħata tnaqqis fil-kontribuzzjonijiet għall-ħarsien soċjali tal-baħħara taż-ŻEE sa limitu massimu ta’ 100 %, jiġifieri tnaqqis sal-ebda ħlas soċjali. F’dan il-każ, il-kumpaniji Hurtigruten ntalbu żieda fil-kontribuzzjonijiet tas-sigurtà soċjali fl-2004 ipparagunata mar-rata applikata fis-snin preċedenti.
   L-Awtorità tqis li l-ammont tal-għajnuna mogħti skond it-Taqsimiet 3 sa 6 tal-Linji ta’ Gwida dwar it-Trasport Marittimu ma kienx jeċċedi l-ammont totali ta’ taxxi u ta’ kontribuzzjonijiet tas-sigurtà soċjali miġbura minn attivitajiet ta’ ġarr tal-merkanzija bil-baħar u mingħand il-baħħara u li l-kriterju inkluż fil-paragrafu 2 tat-Taqsima 11 ta’ dawk il-Linji ta’ Gwida ġie sodisfatt.
   Minbarra l-għajnuna għal spejjeż relatati max-xogħol mogħtija lill-kumpaniji Hurtigruten fuq il-bażi tal-Linji ta’ Gwida dwar it-Trasport Marittimu, il-kumpaniji Hurtigruten rċevew ukoll għajnuna skond il-Ftehim ta’ Hurtigruten dwar ix-xiri tas-servizzi ta’ trasport u skond id-Deċiżjoni tal-Awtorità tat-12 ta’ Novembru 2003 biex ikun approvat il-perjodu tranżitorju għall-kontribuzzjoni differenzjata tas-sigurtà soċjali fuq min iħaddem. Sabiex ikun żgurat li ma kien hemm l-ebda kumpens żejjed, jeħtieġ li jiġi verifikat li l-kumpaniji Hurtigruten ma ngħatawx kumpens għall-istess spejjeż taħt kull waħda minn dawn il-miżuri.
   F’dan ir-rigward, l-Awtorità tinnota li ż-żieda fl-ispejjeż tas-sigurtà soċjali tal-kumpaniji rriżultat minħabba d-Deċiżjoni tal-Awtorità 172/02/COL li tipproponi miżuri xierqa lin-Norveġja rigward is-sistema Norveġiża ta’ kontribuzzjonijiet differenzjati tas-sigurtà soċjali. L-Istat Norveġiż innotifka pjan għall-ġestjoni tat-tranżizzjoni għal kontribuzzjonijiet mhux differenzjati tas-sigurtà soċjali. Dan il-pjan kien approvat mill-Awtorità b’deċiżjoni tat-12 ta’ Novembru 2003 u kien jimplika li fl-2004 żdiedu l-ispejjeż tas-sigurtà soċjali tal-kumpaniji Hurtigruten meta paragunati ma’ x’kienet is-sitwazzjoni meta kien innegozjat il-Ftehim ta’ Hurtigruten. B’hekk deher ċar li l-ispejjeż żejda tas-sigurtà soċjali li ħarġu l-kumpaniji Hurtigruten fl-2004 ma kinux koperti mill-Ftehim ta’ Hurtigruten, jiġifieri l-kumpens li ngħata fuq il-bażi tal-Ftehim ta’ Hurtigruten ma kienx ikopri dawk l-ispejjeż addizzjonali. Barra minn hekk, it-trasferiment tal-fondi addizzjonali fl-2004 jikkumpensa biss lill-kumpaniji Hurtigruten għal dik il-parti taż-żieda fil-kontribuzzjonijiet tas-sigurtà soċjali li ma kienx għadu ngħata kumpens għaliha minħabba l-iskema li tikkonċerna perjodu tranżitorju ta’ tliet snin. B’hekk il-kumpens għaż-żieda fl-ispejjeż tas-sigurtà soċjali għall-2004 mogħti fuq il-bażi tal-Linji ta’ Gwida dwar it-Trasport Marittimu ma rriżulta fl-ebda kumpens żejjed.
   Fuq il-bażi ta’ dak li ngħad aktar ’il fuq, l-Awtorità tikkonkludi li l-kumpens għall-ispejjeż addizzjonali tas-sigurtà soċjali mogħti lill-kumpaniji Hurtigruten għall-2004 huwa kompatibbli mal-Artikolu 61(3)(c) tal-Ftehim taż-ŻEE meta jinqara flimkien mal-Linji ta’ Gwida dwar it-Trasport Marittimu.
   5.   Konklużjoni
   
   Fid-dawl tal-konsiderazzjonijiet li ssemmew aktar ’il fuq, l-Awtorità tikkonkludi li l-kumpens ta’ NOK 7.352 miljuni (madwar EUR 900 000) mogħti lill-kumpaniji Hurtigruten huwa kompatibbli mal-Artikolu 61 (3)(c)tal-Ftehim taż-ŻEE.
   L-Awtorità jiddispjaċiha, madankollu, li l-awtoritajiet Norveġiżi ma rispettawx l-obbligi tagħhom skond l-Artikolu 1(3) fil-Parti I tal-Protokoll 3 għall-Ftehim dwar is-Sorveljanza u l-Qorti li jinnotifikaw il-miżura u joqogħdu lura milli jimplimentawha sakemm tkun ġiet approvata mill-Awtorità,
   ADOTTAT DIN ID-DEĊIŻJONI:
   Artikolu 1
   Il-kumpens li jammonta għal NOK 7.352 miljuni mogħti lill-kumpaniji Hurtigruten jikkostitwixxi għajnuna mill-Istat fit-tifsira tal-Artikolu 61(1) tal-Ftehim taż-ŻEE. L-għajnuna ngħatat bi ksur tar-rekwiżiti proċedurali tal-Artikolu 1(3) fil-Parti I tal-Protokoll 3 għall-Ftehim dwar is-Sorveljanza u l-Qorti. L-għajnuna hija kompatibbli mal-Artikolu 61(3)(c) tal-Ftehim taż-ŻEE meta jinqara flimkien mal-Linji ta’ Gwida dwar it-Trasport Marittimu.
   Artikolu 2
   Din id-Deċiżjoni hija indirizzata lir-Renju tan-Norveġja.
   Artikolu 3
   Din id-Deċiżjoni hija awtentika bl-Ingliż.
   
      Magħmul fi Brussell, it-12 ta’ Diċembru 2007.
      
         
            Għall-Awtorità ta’ Sorveljanza tal-EFTA
         
         Kristján A. STEFÁNSSON
         
            Membru tal-Kulleġġ
         
         Kurt JÄGER
         
            Membru tal-Kulleġġ
         
      
   
   
      (1)  Minn hawn ’il quddiem se tissejjaħ l-“Awtorità”.
   
      (2)  Minn hawn ’il quddiem se jissejjaħ il-“Ftehim taż-ŻEE”.
   
      (3)  Minn hawn 'il quddiem se jissejjaħ il-“Ftehim dwar is-Sorveljanza u l-Qorti”.
   
      (4)  Il-linji ta' gwida dwar l-applikazzjoni u l-interpetazzjoni tal-Artikoli 61 u 62 tal-Ftehim taż-ŻEE u l-Artikolu 1 tal-Protokoll 3 għall-Ftehim dwar is-Sorveljanza u l-Qorti, adottati u maħruġa mill-Awtorità ta' Sorveljanza tal-EFTA fid-19 ta' Jannar 1994, ippubblikati fil-ĠU L 231, 3.9.1994, p. 1, u fis-Supplimenti taż-ŻEE Nru 32 tat-3.9.94. Il-Linji ta' Gwida ġew emendati l-aħħar fit-3 ta' Mejju 2007. Minn hawn 'il quddiem se jissejħu l-“Linji ta' Gwida dwar l-Għajnuna mill-Istat”.
   
      (5)  Id-deċiżjonijiet tal-Awtorità huma disponibbli fuq http://www.eftasurv.int/
   
      (6)  ĠU C 314, 21.12.2006, p. 115, u tal-21 ta' Diċembru 2006, Suppliment taż-ŻEE Nru 63/2006, p. 33.
   
      (7)  Minn hawn 'il quddiem se jissejħu l-“kumpaniji Hurtigruten”.
   
      (8)  Ara n-nota ta' qiegħ il-paġna 6.
   
      (9)  Minn hawn 'il quddiem se jissejjaħ il-“Ftehim ta' Hurtigruten”.
   
      (10)  Id-Deċiżjoni 417/01/COL, li minn hawn 'il quddiem se tissejjaħ “id-Deċiżjoni tal-2001”.
   
      (11)  Id-Deċiżjoni 172/02/COL.
   
      (12)  Id-Deċiżjoni 218/03/COL. Il-perjodu tranżitorju ma kienx japplika għall-parti ta' fuqnett tan-Norveġja (iż-Żona 5 fis-sistema tat-taxxa tas-sigurtà soċjali), peress li l-Istati tal-EFTA bid-deċiżjoni Nru 2/2003/SC tal-1 ta' Lulju 2003 iddeċidew li l-kontribuzzjonijiet tas-sigurtà soċjali reġjonalment differenzjati f'din iż-żona kienu kompatibbli mal-Ftehim taż-ŻEE minħabba ċirkostanzi eċċezzjonali f'din iż-żona.
   
      (13)  Il-kummenti għall-Pożizzjoni 70 kienu jgħidu hekk: “Av budsjettforslaget på 200,8 mill. kr for 2004, er 192,3 mill. kr direkte relatert til den gjeldende avtalen med hurtigruterederiene. Restbeløpet på 8,5 mill. kr er knyttet til ev. kompensasjon som følge av endringer i ordningen med differensiert arbeidsgiveravgift. Endelig kompensasjonsbeløp vil bli bestemt når forhandlingene mellom hurtigruteselskapene og departementet er avsluttet.” [Traduzzjoni mhux uffiċjali mill-Awtorità: Mill-proposta baġitarja ta' NOK 200.8 miljun għall-2004, NOK 192.3 miljun huma direttament relatati mal-ftehim kurrenti mal-kumpaniji Hurtigruten. It-NOK 8.5 miljun li fadal huma relatati mal-kumpens possibbli bħala konsegwenza tal-emdni għas-sistema li tikkonċerna l-kontribuzzjonijiet differenzjati tas-sigurtà soċjali. Il-kumpens finali se jkun deċiż meta jintemmu n-negozjati bejn il-kumpaniji Hurtigruten u l-Ministeru.]
   
      (14)  Traduzzjoni mill-Awtorità, ara n-nota ta' qiegħ il-paġna 13.
   
      (15)  Il-laneċ ro-ro ġew iddefiniti bħala “bastiment[i] tal-passiġġieri mibni[ja] biex [jaqsmu] l-ibħra b'faċilitajiet li jippermettu lil vetturi tal-art jew tal-ferrovija jirrolljaw fuq u jirrolljaw 'l isfel mill-bastiment, u li jġorr[u] iktar minn 12-il passiġġier”, ara n-nota ta' qiegħ il-paġna 22 tal-Linji ta' Gwida li tirreferi għad-Direttiva tal-Kunsill 1999/35/KE tad-29 ta' April 1999 dwar sistema ta' stħarriġ obbligatorju għall-operazzjoni bla perikolu ta' laneċ ro-ro regolari u servizzi tal-inġenji tal-baħar ta' veloċità kbira għall-passiġġieri (ĠU L 138, 1.6.1999, p. 1), kif ġiet inkorporata fil-punt 56 ca) fl-Anness XIII għall-Ftehim taż-ŻEE.
   
      (16)  Traduzzjoni mill-Awtorità, ara n-nota ta' qiegħ il-paġna 13.